CELEX: 32018D1887
Language: sk
Date: 2018-11-30 00:00:00
Title: Vykonávacie rozhodnutie Komisie (EÚ, Euratom) 2018/1887 z 30. novembra 2018, ktorým sa mení rozhodnutie Komisie 90/176/Euratom, EHS, ktorým sa Francúzsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH [oznámené pod číslom C(2018) 7866]

4.12.2018   
               
               
                  SK
               
               
                  Úradný vestník Európskej únie
               
               
                  L 308/47
               
            
         VYKONÁVACIE ROZHODNUTIE KOMISIE (EÚ, Euratom) 2018/1887
         z 30. novembra 2018,
         ktorým sa mení rozhodnutie Komisie 90/176/Euratom, EHS, ktorým sa Francúzsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH
         
            
               [oznámené pod číslom C(2018) 7866]
            
         
         (Iba francúzske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
         po konzultácii s Poradným výborom pre vlastné zdroje,
         keďže:
         
                     (1)
                  
                  
                     Podľa článku 371 smernice Rady 2006/112/ES (2) môže Francúzsko v súlade s podmienkami, ktoré sa v tomto členskom štáte uplatňovali k 1. januáru 1978, naďalej oslobodzovať od dane transakcie uvedené v zozname v časti B prílohy X k uvedenej smernici. V súlade s uvedeným článkom je tieto transakcie potrebné zohľadniť pri stanovení základu vlastných zdrojov založených na dani z pridanej hodnoty (DPH).
                  
               
                     (2)
                  
                  
                     Rozhodnutím Komisie 90/176/Euratom, EHS (3) bolo Francúzsku povolené použiť približné odhady na výpočet základu vlastných zdrojov založených na DPH, a to okrem iného pokiaľ ide o transakcie, ktoré sa teraz uvádzajú v časti B bode 8 prílohy X k smernici 2006/112/ES a ktoré sa týkajú dodávania vody verejnými orgánmi.
                  
               
                     (3)
                  
                  
                     Francúzsko požiadalo vo svojom liste z 26. apríla 2018 Komisiu o povolenie používať pevný percentuálny podiel medzizákladu na výpočet základu vlastných zdrojov založených na DPH, pokiaľ ide o transakcie uvedené v časti B bode 8 prílohy X k smernici 2006/112/ES týkajúce sa prepravy osôb. Francúzsko preukázalo, že percentuálny podiel, ktorý sa uplatňuje na medzizáklad, bol v rokoch 2012 až 2016 stabilný. Povolenie používať pevné percentuálne podiely by ďalej znížilo administratívnu záťaž pri výpočte základu vlastných zdrojov založených na DPH, pokiaľ ide o takéto transakcie. Francúzsku by sa preto malo povoliť vypočítať základ vlastných zdrojov založených na DPH s použitím pevného percentuálneho podielu v prípade dodávania vody subjektom spravovaným verejným právom.
                  
               
                     (4)
                  
                  
                     Z dôvodu transparentnosti a právnej istoty je vhodné platnosť povolenia časovo obmedziť.
                  
               
                     (5)
                  
                  
                     Rozhodnutie 90/176/Euratom, EHS by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            V rozhodnutí 90/176/Euratom, EHS sa vkladá článok 2c:
            
               
                  „Článok 2c
                  Odchylne od článku 2 ods. 3 tohto rozhodnutia sa na účely výpočtu základu vlastných zdrojov založených na DPH Francúzsku od 1. januára 2018 do 31. decembra 2020 povoľuje používať 0,02 % medzizákladu, pokiaľ ide o transakcie uvedené v časti B bode 8 prílohy X k smernici 2006/112/ES.“
               
            
         
         
            Článok 2
            Toto rozhodnutie je určené Francúzskej republike.
         
         
            V Bruseli 30. novembra 2018
            
               
                  Za Komisiu
               
               Günther OETTINGER
               
                  člen Komisie
               
            
         
         
            (1)  Ú. v. ES L 155, 7.6.1989, s. 9.
         
            (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
         
            (3)  Rozhodnutie Komisie 90/176/Euratom, EHS z 23. marca 1990, ktorým sa Francúzsku povoľuje nezohľadňovať niektoré kategórie transakcií a používať určité približné odhady na výpočet základu vlastných zdrojov založených na DPH (Ú. v. ES L 99, 19.4.1990, s. 22).